kardosdrur/scandi-wiki huggingface dataset:
Erann DD

Erann David Drori (født 7. september 1967), bedre kendt som Erann DD, er en dansk sanger og sangskriver.

Opvækst og uddannelse 
Erann er født og opvokset i en yeminittisk-jødisk familie i København. Som 12-årig blev han sendt på klosterskole i Israel i tre år. Efter at have droppet ud af gymnasiet påbegyndte Erann en uddannelse som pilot, men den blev også valgt fra til fordel for musikken.

Karriere 
Han debuterede som sanger i funkbandet Zapp Zapp i starten af 1990'erne. Fra 1995 til 1996 udsendte han to albummer med duoen Drori-Hansen Furniture, der bestod af Erann på frontvokal og gymnasiekammeraten Casper Hansen på bas.

Erann debuterede som soloartist med det dobbelt platin-sælgende album Still Believing i 2000, der solgte mere end 125.000 eksemplarer. I 2001 vandt han en Danish Music Award for Årets nye danske navn, foruden at være nomineret i yderligere fire kategorier. Samme år sang han duet med Karen Busck på "Hjertet ser" fra Buscks album af samme navn. I 2003 udsendte Erann albummet That's the Way for Me og udvælges af Folkegaven 2004 til at skrive sangen "When You Hold Me" i anledning af Kronprins Frederik og Prinsesse Marys bryllup den 14. maj 2004. Sangen gik direkte ind som nummer et på airplay-listen, og ved udgivelsen ligeledes nummer et på single-hitlisten, med et salg på 24.000 eksemplarer i den første uge.

Den 28. august 2006 udkom hans tredje album, Erann, og den 26. oktober 2009 udsendte Erann sit første og eneste dansksprogede album, Byen kalder.

I maj 2011 udkom singlen "Fell in Love" på Eranns eget selskab, Fox Off Production. Sangen er skrevet i samarbejde med Nik & Jay og produceret af house-producerteamet Deeper People. "Fell in Love" er første single fra Erann's femte studiealbum, der bl.a. er produceret af Jon & Jules.

I december 2011 medvirker Erann sammen med blandt andre Søs Fenger som gæstesolist på Gunnertoft Gospel Singer's album A Merry Little Christmas (Playground Music), hvor han synger titelsangen "Have Yourself A Merry Little Christmas". Sangen medtages desuden på EMIs NOW Christmas 2012.

Erann DD udsendte sit femte studiealbum, Rockin' My Life den 30. oktober 2015 på AEM Records og Sony Music under navnet Erann David Drori.

Privatliv 
Erann DD er gift med designeren Lizette Mikkelsen, med hvem han har tre børn.

Uddannelse 
Sankt Annæ Gymnasium (1984 - 1987)

Diskografi 
som Erann DD
 Still Believing (2000)
 Live (2000)
 That's the Way for Me (2003)
 Erann (2006)
 Byen kalder (2009)
 Greatest Hits (2012)
 Rockin' My Life (2015)

som Drori-Hansen Furniture
 For Their Friends (1995)
 Family (1996)

som Zapp Zapp
 What Does Fish Is...? (1992)
 You Better Believe (1993)

Referencer

Eksterne henvisninger 
 
 

Sangere fra Danmark
Personer fra København
Sangskrivere fra Danmark
Jøder fra Danmark
Dansksprogede forfattere fra Danmark
Studenter fra Sankt Annæ Gymnasium
Mathias Toftegård Andersen

Mathias Toftegård Andersen (født 17. juni 1996) er en dansk skuespiller, der blev kendt for sin rolle som plageånden Rune i DR's 2009-julekalender Pagten.

Mathias, der er fra Fuglebjerg mellem Næstved og Slagelse, har desuden medvirket i musicals samt i Oliver Twist på Slagelse Teater.

Referencer

Eksterne henvisninger 
 

Skuespillere fra Danmark
Personer fra Fuglebjerg
Verdenspostforeningen

Verdenspostforeningen (UPU) (fransk: Union Postale Universelle, engelsk: Universal Postal Union) blev etableret i Bern i Schweiz i 1874 for at udvikle posttjenesterne mellem verdens nationer.

I 1947 blev organisationen en specialorganisation indenfor FN og er den ældste organisation indenfor FN-systemet, kun slået af ITU. UPU har 191 medlemsnationer (per 2008). FN markerer Verdenspostforeningens dag 9. oktober.

UPUs ledende organ mellem kongresserne er Conseil d'exploition postale  (CEP), som består af 40 af medlemsnationerne.

Lande som er medlem af FN får automatisk medlemskab efter ansøgning herom, mens øvrige nationer kan blive medlemmer med støtte fra mindst 2/3 af UPUs medlemmer.

Eksterne henvisninger 

 Universal Postal Union

Postorganisationer
FN
Etableret i 1874
Heini Gilstón Corfitz Andersen

Heini Gilstón Corfitz Andersen (født 6. oktober 1989) var guitarist i det færøsk/danske punkband The Dreams. Da han boede på Færøerne spillede han med i et band, der hed Paradox. Han kom ind i The Dreams via sin storebror Eirikur, som spiller bas i The Dreams. Corfitz var 17 år gammel da han flyttede fra Færøerne til Danmark, hvor han nu bor i Holbæk.

Den mest kendte sang, som han har skrevet, er "Waiting for an Angel".

De sidste år har han arbejdet på sit solo projekt og har i januar 2014 udgivet de første tre singler som hedder "What I am", "Untying What's Dividing" og "Systems Glue". 
Han første solo album forventes at udkomme i efteråret 2014.

Eksterne henvisninger 
www.corfitz.org 

Musikere fra Færøerne
The Dreams
Ulrik Munther

Jens Ulrik Munther (født 18. februar 1994) er en svensk sanger, der deltog i det svenske børne MGP 2009 (Lilla melodifestivalen 2009), hvor han vandt med sangen en vanlig dag. Derefter deltog han i MGP Nordic 2009, hvor han dystede imod de andre deltager fra Danmark, Norge & Finland. Her gik han også hele vejen til finalen, og vandt med 12 points fra hvert land.

Ulrik bor i Kungsbacka og Kullavik, Göteborg, i Sverige og har lige siden han var 8 skrevet sange selv, og har udover vindersangen "en vanlig dag", også skrevet andre sange som bl.a "Life".

Ulrik er med i bandet EyesCream (tidligere Five Farmers) der bl.a. har oploadet sange som f.eks. On my own, Message in a bottle og My Own Little Heaven på YouTube.

Ulrik spiller både trommer guitar, mundharmonika og klaver, men da det kom til stykket var det guitaren der brændte mest igennem.

Han har siden hen fået en 2. plads i musikkonkurrencen Metro Music Challenge, samme placering som Erik Hassle året før.

Ellers er han brændt meget igennem på nettet med over 1 mio. views på YouTube. Han arbejder nu sammen med Universal Music, og skriver fortsat sange som "Boys Don't Cry", og har udover det lavet en coverversion af Lady GaGa's "Born This Way".

Han har mange fans i hele Norden, men også i resten af Europa.

Sangere fra Sverige
Firblad (slægt)

Firblad (Paris) er en slægt med ca. 5 arter, som er udbredt i Eurasien. Det er flerårige, urteagtig planter med en opret vækst. Fra roden skyder en enkelt, ugrenet stængel til vejrs. Den bærer en krans, bestående af 3 eller 4 (sjældnere: flere) blade, som er stilkede, hele og lancet- til ægformede. På oversiden ses tre hovedribber og et netværk af sideribber. Bladranden er hel. På hvert skud dannes også kun én blomst. Den er regelmæssig og 4-11 tallig. De ydre blosterblade er lancet- til ægformede og grønne (sjældnere: hvide), mens de indre er trådformede eller manglende. Frugten er et opretstående, 4-11 rummet bær med nogle få eller mange frø.

 Firblad (Paris quadrifolia)

 Paris japonica
 Paris mandshurica
 Paris polyphylla
 Paris verticillata

Giftlilje-familien
Mikl

Mikkel Lauritzen alias Unge MikL (født 11. februar 1984 i Brønshøj) er en dansk freestylerapper.

Siden 2003 har Lauritzen  været fast inventar i MC's Fight Night. I 2008 vandt han MC's Fight Night, og blev således Danmarksmester i freestyle. Han har desuden medvirket i MC Fight Night på Grøn Koncert i flere år, og har optrådt sammen med bl.a. TV 2. Han var gæsterapper ved Peter Ankjær Bigaard
alias Pede B's koncert på Roskilde Festivalen 5. juli 2009.

Lauritzen er uddannet cand.merc.(kom.) på Copenhagen Business School og arbejder i dag for Alternativet som kommunikationschef.

Han valgte at lægge fight night mikrofonen på hylden i 2010.

Eksterne henvisninger 
 

Rappere fra Danmark
Har spillet på Roskilde Festival
Personer fra København
Studenter fra Aurehøj Gymnasium
Foldblad

Foldblad (Veratrum) er slægt med ca. 10 arter, der er udbredt på den nordlige halvkugle. Det er kraftige, flerårige urter med lodrette jordstængler, som øverst er pakket ind i rester efter bladskederne. Stænglen er enlig og bærer bladene skruestillet. De er ægformede og foldet på langs med hel rand og hårløse bladsider. Blomsterne er samlet i endestillede aks. De enkelte blomster er 3-tallige og regelmæssige, dog sådan at de øverste ofte er rent hanlige. Blomsterbladene er udspærrede og frie. Frugterne er kapsler med mange frø.

 Hvid foldblad (Veratrum album)
 Californisk foldblad (Veratrum californicum)
 Sort foldblad (Veratrum nigrum)

 Veratrum dahuricum
 Veratrum fimbriatum
 Veratrum grandiflorum
 Veratrum japonicum
 Veratrum maackii
 Veratrum schindleri
 Veratrum virginicum
 Veratrum viride

Giftlilje-familien
Spørring Kirke

Spørring Kirke ligger i Spørring Sogn i det tidligere Vester Lisbjerg Herred (Århus Amt), beliggende 18 km nord for Aarhus. Kirken var i middelalderen viet til Vor Frue. Apsis, kor og skib er opført i romansk tid af granitkvadre over skråkantsokkel. Begge døre er bevaret, norddøren står som indvendig niche med bjælkeoverligger og syddøren er stadig i brug med to par søjler. Det inderste par blev fornyet i 1955, da man fandt de oprindelige baser på en gård i nabolaget. I sengotisk tid omkring 1500 opførtes våbenhuset og tårnet af munkesten. Tårnets overdel er fra 1935 udført under Marcus Fritz. Kirken blev istandsat i 1955.

Apsis har profilgesims. I muren ses et cirkelrundt romansk vindue og to skakbrætsten. Den øverste sten har 11 vandrette og 11 lodrette rækker, og hele mønstret er omgivet af en ramme. Den nederste sten har 8 vandrette og 8 lodrette rækket, og skaktavlmønstret er forhøjet.

Korbuen er omdannet i forbindelse med, at kirken fik indbygget stjernehvælv i sengotisk tid. Ved istandsættelsen i 1955 afdækkedes de kalkmalede udsmykninger af hvælvene. Her ses bisp Niels Clausen Skades våben, fablen om ræven og gæssene, to enhjørninger omkring Livets træ samt dekorativ udsmykning. Altertavlen er en sengotisk fløjaltertavle med figurer. I midten ses Marias himmelkroning, i fløjene ses apostle og helgeninder. Prædikestolen er fra omkring 1700.

Den romanske døbefont af granit har omløbende rundstav under mundingsranden og firkantet fod med hjørnehoveder og relieffer, som er ret slidte.

Galleri

Noter

Eksterne kilder/henvisninger 

 Spørring Kirke  hos nordenskirker.dk
 Spørring Kirke hos KortTilKirken.dk
 Spørring Kirke hos danmarkskirker.natmus.dk (Danmarks Kirker, Nationalmuseet)

Kirker i Aarhus Kommune
Kirker i Århus Amt
Kirker i Århus Stift
Selskabet for Kirkelig Kunst

Selskabet for Kirkelig Kunst er en dansk forening, stiftet 1926, der har til formål at rådgive om danske kirkers udstyr og kunstneriske udsmykning.

Selskabets formålsparagraf lyder: "Selskabets formål er at genoplive og videre udvikle vor Kirkes gamle kunstneriske Kultur og derved vække det danske Folks Sans for god kirkelig Kunst."

Dette "private, selvejende, statsunderstøttede" selskab skal ifølge vedtægterne udgøres af 18 medlemmer af udøvende kunstnere og arkitekter, museumsfolk og repræsentanter for kirkelige myndigheder, præstestanden og menighederne. Selskabets fundats blev vedtaget 1926 og stadfæstet af kong Christian 10. den 2. april 1927.

Eksterne henvisninger 
 Selskabet for Kirkelig Kunsts hjemmeside

Etableret i 1926
Foreninger fra Danmark
Kunst fra Danmark
Folkekirken
Nationaløkonomisk Forening

Nationaløkonomisk Forening er en dansk forening af nationaløkonomer, stiftet 1873. Foreningen udgiver Nationaløkonomisk Tidsskrift.

Foreningens formål er gennem udgivelse af tidsskriftet og andre publikationer, afholdelse af foredrag og diskussioner og deltagelse i internationalt samarbejde med tilsvarende foreninger i nordiske og andre lande at formidle og højne debatten om økonomiske emner i Danmark.

Eksterne henvisninger 
 Foreningens hjemmeside 

Foreninger fra Danmark
Etableret i 1873
Nationaløkonomi
Hans Hvass

Hans Wilhelm Saxild Hvass (15. februar 1902 i København – 4. marts 1990 på Frederiksberg) var en dansk naturhistoriker, der var aktiv inden for natur- og dyrebeskyttelse og bl.a. formand for Dyrenes Beskyttelse.

Baggrund 
Hans Hvass var søn af overretssagfører Anders Hvass og hustru Augusta f. Saxild.
Han var broder til Frants og Jens Hvass.
Hans Hvass blev student fra Sankt Jørgens Gymnasium 1920, var på studieophold i Wien 1923, blev cand.mag. 1930.
Han blev gift 12. april 1930 med lektor cand.mag. Else Thomsen, f. 2. april 1907 i London, datter af civilingeniør T.C. Thomsen og hustru Christiane f. Wegener (død 1954).

Arbejde 
Hvass var timelærer ved Ordrup Gymnasium 1930-32 og adjunkt ved Frederiksberg Gymnasium 1932, lektor ved samme 1946-69.
Han forfattede mange bøger om dyreliv i Danmark.

Hvass' bekendtskab med Johannes V. Jensen resulterede i bogen Små Johannes V. Jensen bemærkninger udgivet 1973.

Organisationsarbejde 
Ved siden af sin lærergerning var Hvass formand for Naturhistorie- og Geografilærerforeningen 1941-50, stifter af Nordisk herpetologisk Forening 1944, formand 1944-57, medlem af bestyrelsen for Foreningen til Dyrenes Beskyttelse i Danmark fra 1947 og formand fra 1955, præsident for Danske Dyrebeskyttelsesforeningers Fællesråd 1955-68, i Nordisk Dyrebeskyttelsesråd fra 1955, præsident 1958-69, rådsmedlem i World Federation for the Protection of Animals 1955-62, i bestyrelsen for International Society for the Protection of Animals fra 1962, vicepræsident 1963, i Civilforsvars-Forbundets landsråd 1959, medlem af Jagtlovskommissionen 1949-65, af Nordiska Oljeskyddsunionen 1964, af udvalget til beskyttelse af Danmarks dyreliv 1964, af Dyrenes Dag's komité 1965, næstformand 1969, formand 1970, af bestyrelsen for Fugleværnsfonden 1968, i præsidiet for Den europæiske Forening til Dyrenes Beskyttelse 1973, tildelt guldmedalje fra Norges Dyrebeskyttelses Forbund 1955, fra Dyreværnsforeningen Svalen 1956, fra Sveriges Djurskydds-föreningars Riksförbund 1958, fra Finlands Djurskyddsförening 1958, fra Massachusetts Society for the Prevention of Cruelty to Animals 1959, fra Foreningen til Dyrenes Beskyttelse i Oslo 1959, fra Djurvännernas nya Forening, Stockholm 1970 og Dronning Victoria Æresmedaljen fra Royal Horticultural Society 1964, æresmedlem af The Royal Naval Bird Watching Society 1960, af Hamburger Tierschutzverein 1965, af The Animal Rescue League of Boston 1969 samt af Nordisk Herpetologisk Forening 1969.

Udmærkelser 
Hvass var Ridder af Dannebrog, modtog Fortjenstmedaljen og Sveriges Djurskyddsföreningars Riksförbunds Förtjänstmedalj.

Henvisninger 

 Kraks Blå Bog 1974

Eksterne henvisninger 
 

Skolefolk fra Danmark
Riddere af Dannebrog
Foreningsformænd fra Danmark
Faglitterære forfattere fra Danmark
Danskere i 1900-tallet
Personer fra København
Modtagere af Fortjenstmedaljen
Personer i Kraks Blå Bog (afdøde)
Dansksprogede forfattere fra Danmark
Rigsembedsmænd

Ved betegnelsen rigsembedsmænd, herunder rigsråd, rigshofmester, rigsadmiral etc., forstås i Skandinavien især de øverste embedsmænd og politikere under rigsrådskonstitutionalismen, dvs. fra senmiddelalderen til 1600-tallet.

Disse øverste embeder opstod oprindeligt ved hoffet eller hirden, men fra 1200-tallet fik indehaverne funktioner af administrativ, politisk og juridisk karakter, der ændrede dem fra at være kongens mænd til mere at blive rigets repræsentanter, som dermed også kontrollerede kongens magtudøvelse.

I Danmark fandtes fra Valdemarstiden en drost, en marsk, en kammermester og en kansler og fra 1536 en rigshofmester, kongens kansler og rigsmarsken. Fra 1576 blev embedet rigsadmiral tilføjet, og i 1646 fik rigens kansler rang blandt rigsembedsmændene. I den svenske regeringsform fra 1634 nævnes en riksdrots, riksmarsk, riksamiral, rikskansler og riksskattmästare samt fire lavere rigsembedsmænd. 

Med undtagelse af kongens kansler havde rigsembedsmændene ikke egne ekspeditionskontorer og ikke klare ressortgrænser, hvorfor indehaverne selv kunne præge stillingerne, der typisk blev besat med adelige. Medlemmerne var oprindeligt valgt af kongen, men fra 1648 efter indstilling fra rigsrådet. Titlerne forsvandt med enevældens indførelse i 1660, dog levede kanslertitlen videre et stykke tid.

Se også 
 Rigsråd

Kilder 
 Den Store Danske

Danmark i 1600-tallet
Nordens historie
Politiske embeder
Kaj Nordan Nielsen

Kaj Erik Nordan Nielsen (18. november 1903 – 15. maj 1945) var en dansk modstandsmand. Han var forretningsbestyrer og var involveret i det illegale arbejde i København i militærgruppen Korps Aagesen. Efter Befrielsen blev han såret ved vådeskud i tjeneste som frihedskæmper i Middelfartsgade på Østerbro den 9. maj 1945. Han blev indlagt på Rigshospitalet, hvor han døde af sine sår nogle dage senere. Han er begravet på Gentofte Kirkegård.

Kilder og eksterne henvisninger 
 Beskrivelse i Modstandsdatabasen
 Omtale på Gentofte Kirkegårds hjemmeside 

Medlemmer af militærgrupper
Danskere i 1900-tallet
Ole Nielsen

Ole Nielsen (14. september 1805 i Gentofte – 9. november 1876) var en dansk bonde og politiker.

Han var født i Gentofte som søn af gårdejer og sognefoged Niels Nielsen (1775-1852) og Karen Jensdatter (1782-1861). Han tilgiftede sig 1827 Havsgård i samme sogn, var en udmærket landmand og vandt ved sin begavelse og dannelse megen indflydelse i sin kreds; var 1842-47 og på ny 1859-64 medlem af sogneforstanderskabet og 1848-54 af Københavns Amtsråd. Da Bondevennernes Selskab stiftedes 1846, sluttede han sig straks dertil og blev distriktskommissær; var 1848-54 medlem af dets bestyrelse. 1847 valgtes han til suppleant i Roskilde Stænderforsamling og gav møde i deres sidste samling 1848; han søgte forgæves valg til den grundlovgivende Rigsforsamling, men var uafbrudt medlem af Landstinget 1850-66. Han indtog vel ingen fremragende stilling, men var dog medlem af flere vigtige udvalg; hørte stadig til venstre side, stemte 1855 imod Fællesforfatningen og gav i Udvalget om lønningsforbedring 1855-56 den første antydning til lønning efter sædomskrivning. 1850 var han medindbyder til Kreditforeningen for Grundejere. Han døde 9. november 1876 og er begravet på Gentofte Kirkegård.

Han ægtede 5. oktober 1827 Magdalene Nielsdatter (f. 1797 d. 13. maj 1876), enke efter gårdejer Jens Rasmussen til Havsgård og datter af gårdejer Niels Nielsen til Onsgård.

Kilder 
 Emil Elberling, "Nielsen, Ole", i: C.F. Bricka (red.), Dansk Biografisk Lexikon, 1887-1905.
 Barfod, Rigsdagskalender.

Personer fra Gentofte
Amtsrådsmedlemmer
Landstingsmedlemmer i 1850'erne
Landstingsmedlemmer i 1860'erne
Politikere fra Bondevennerne
Landmænd fra Danmark
Medlemmer af Gentofte Kommunalbestyrelse
Stænderdeputerede fra Østifterne
Personer i Dansk Biografisk Leksikon
S.L. Tuxen

S.L. Tuxen kan referere til følgende:

 Søren Ludvig Tuxen (1790-1856), kaptajnløjtnant som udgav Lærebog i Styrmandskunsten, København 1833
 Søren Ludvig Tuxen (1850-1919), undervisningsinspektør, professor, dr.phil.
 Søren Ludvig Tuxen (1908-1983), dr.phil., zoolog
Søren Ludvig Tuxen (1850-1919)

Søren Ludvig Tuxen (født 29. maj 1850 i København, død 9. maj 1919 i København) var klassisk filolog, undervisningsinspektør, professor, dr.phil., Ridder af Dannebrog. Han var far til Poul Tuxen.

S.L. Tuxen blev født Store Kongensgae 51 i Holmens Sogn som søn af kommandør Georg Emil Tuxen (1814-1885), og han blev student fra Østre Borgerdydskole i 1868 og cand.philol. i klassisk filologi i 1875.

1880-1888 var Tuxen forstander ved N. Zahles Skole og 1888-1894 af Femmers Kvindeseminarium. Han var medbestyrer for Borgerdydskolen fra 1891 og enebestyrer 1896-1906. Han var undervisningsinspektør for De fuldstændige højere almenskoler 1906-1918.

I 1896 blev Tuxen tildelt doktorgraden på en afhandling om kejser Tiberius og i 1898 Videnskabernes Selskabs guldmedalje for Karaktertegning i den græske Tragedie.

Han var formand i Pædagogisk Selskab 1890-1900 og i en årrække leder af kursus i praktisk undervisningsfærdighed for lærere og lærerinder ved statens højere almenskoler. Han var medlem af folkeuniversitetsforeningens bestyrelse 1910-11. Han boede Sortedams Dossering 63 B, Kbh. Ø.

Udgivelser 
 Om Maal og Midler for den højere Dannelse. 1884
 Allegorien i den græske Religion. En psykologisk-historisk Undersøgelse. 1889
 Lærerindeuddannelsen i Danmark. 1890
 Kejser Tiberius. En kildekritisk Undersøgelse. 1896 (disputats)
 Karaktertegning i den græske Tragedie. 1900 (prisopgave)
 Den moderne Homerkritik. 1901
 Gymnasieundervisningen. Erfaringer og Iagttagelser. 1912
 Beretning om Undervisningen i Gymnasieskolerne. 1914

Eksterne henvisninger 
 

Søren Ludvig
Klassiske filologer
Riddere af Dannebrog
Skolefolk fra Danmark
Personer i Kraks Blå Bog (afdøde)
Personer fra København
Faglitterære forfattere fra Danmark
Personer i Dansk Biografisk Leksikon
Dansksprogede forfattere fra Danmark
Rektorer fra Østre Borgerdyd Gymnasium
SS Edmund Fitzgerald

SS Edmund Fitzgerald (også kaldet Mighty Fitz, The Fitz og The Big Fitz) var et amerikansk fragtskib, som sejlede i Great Lakes-distriktet i Nordamerika. Fra 1958 til 1971 var det et af de største skibe der sejlede på søerne.
SS Edmund Fitsgerald sank pludselig d. 10. november 1975 på 160 m vand uden forudgående udsendelse af nødsignal. Stedet for forliset () var ca. 27 km fra indsejlingen til Whitefish Bay. Alle ombordværende omkom.

Gordon Lightfoot har skrevet en sang om forliset, The Wreck of the Edmund Fitzgerald.

Fragtskibe
Skibsforlis uden overlevende
Begivenheder i 1975
Skibe fra USA
Gordon Lightfoot

Gordon Meredith Lightfoot, Jr. (født 17. november 1938 i Orillia, død 1. maj 2023) var en canadisk sanger og sangskriver, som opnåede international succes indenfor folk, country og populær musik. Han krediteres for at have hjulpet med at definere folkpop-lyden i 1960'erne og 1970'erne.

Han blev kendt i 1960'erne med kompositioner som fx "For Lovin' Me" (1964) og "Early Mornin' Rain" (1964), der begge er indspillet af Elvis Presley. Han kom på de internationale hitlister i 1970'erne med sange som "If You Could Read My Mind" (1970), "Sundown" (1974), "Carefree Highway" (1974), "Rainy Day People" (1975), og "The Wreck of the Edmund Fitzgerald" (1976).

Diskografi 

 Lightfoot! (1966)
 The Way I Feel (1967)
 Did She Mention My Name? (1968)
 Back Here on Earth (1968)
 Sit Down Young Stranger (aka If You Could Read My Mind) (1970)
 Summer Side of Life (1971)
 Don Quixote (1972)
 Old Dan's Records (1972)
 Sundown (1974)
 Cold on the Shoulder (1975)
 Summertime Dream (1976)
 Endless Wire (1978)
 Dream Street Rose (1980)
 Shadows (1982)
 Salute (1983)
 East of Midnight (1986)
 Waiting for You (1993)
 A Painter Passing Through (1998)
 Harmony (2004)
 Solo (2020)

Referencer

Eksterne henvisninger 

 

Sangere fra Canada
Singer-songwritere fra Canada
Musikere fra Ontario
John Anderson Jr.

John Anderson Jr. (8. maj 1917 - 15. september 2014) var en amerikansk politiker.

Han var den 36. guvernør i Kansas, hvor han var guvernør i perioden 1961-1965.

Eksterne henvisninger 
 Biografi om John Anderson Jr. på nga.org 

Guvernører i Kansas
Advokater fra USA
François-Louis Dejuinne

François Louis Hardy de Juinne dit Dejuinne (1784-1844) var en fransk maler. Han var fra hav var 17 år elev af Girodet-Trioson og malede historiske motiver.

Malere fra Frankrig
Franskmænd i 1800-tallet
Historiemalere
Skovmurmeldyr

Skovmurmeldyr (Marmota monax) er en art i slægten murmeldyr, som tilhører egernfamilien.

Referencer 

Murmeldyr